**נמרוד רשף** (נולד ב-5 במאי 1972) הוא זמר ראפ, שחקן, קריין, קומיקסאי, מפיק ומנחה טלוויזיה ישראלי. חבר בלהקות "שב"ק ס'" ו"בויאקה".

ביוגרפיה
--------

### ראשית חייו

רשף נולד בתל אביב וגדל בבת-ים. הוא בנו של שחקן התיאטרון והקולנוע פולי רשף.
הוא סיים את לימודיו במכון אבני בשנת 1993.

  

### מוזיקה והפקה

נמרוד רשף הוא סולן להקת שב"ק ס' תחת הכינוי "נימי נימ", מאז 1996. הוא השתתף בהקלטת האלבומים "בעטיפה של ממתק", "הופעה בקריות 20.2.98", "בום קרנבל" ו"פרה פרה". בזכות סגנון השירה המהיר והורסטילי שלו, הוא נתפס כמי שהביא את הראפ אל קדמת הבמה של ההרכב ומרכיב עיקרי להצלחתה המסחרית.
בשנת 1998 נמרוד רשף הקים את להקת "בויאקה" בה היו חברים קוואמי וקוטג' (ראפר). הלהקה נחשבת כפורצת דרך בהיפ הופ הישראלי בשל השילובים המוזיקליים החדשניים אשר הוצגו באלבומה בויאקה (אלבום) ובהופעותיה הססגוניות. כמו כן בשיר "תהודת זהות", בויאקה הייתה הלהקה הראשונה בישראל לארח מספר רב של ראפרים על אותו המקצב ברצף.
בשנת 2001, רשף הקים אולפן הקלטות וחברת הפקות בשם "יאגא", אשר עסקה בהפקת אלבומי ראפ ואירועי היפ הופ ורגאיי, ביניהם "עיר הבירה" "חישגוזים בפארק" ו"היפ פופ בפארק" (בפארק הירקון).
ב-2003 היה זמר ליווי בפסטיגל.

### תיאטרון וטלוויזיה

נמרוד רשף החל להופיע כשחקן בטלוויזיה בשנת 1993 בסדרה "קשר משפחתי" בערוץ הראשון והנחה את תוכנית הנוער "פידבק", לערוץ 2. בקיץ 1994 הנחה את שידורי הרצף של הטלוויזיה החינוכית ובהצגה "רק בסרטים" במסגרת תיאטרון הנפש. ב-1996, הצטרף רשף לצוות המנחים של ערוץ הילדים והופיע בשלושה מופעי פסטיגל בין השנים 1997–1999. הוא הנחה גם בתוכנית "זאפ לראשון" לצד ליאון רוזנברג, בערוץ הראשון.
רשף שיחק בסדרה "צה"ל 1", בסדרת הטלוויזיה "לוויתן בחוף שרתון" ובסרט הקולנוע "אבא שחור לבן" ששודרו בערוץ 2. כמו כן, שיחק גם בדרמה "תלוי בירח" בערוץ 3 ובסדרה הקומית "זבנג!וגם שיחק בסדרה "עולמו המופלא של אוגוסטוס אגדתי". כמו כן, השתתף בסרטון הדוקומנטרי "גנדי - רחבעם זאבי - אלוף נעוריה של המולדת", ובקלטות וסרטי הילדים "הכבש השישה עשר", "כובע קסמים", "דוד פומפה", ו"ורק אני לא", הוא כיכב במחזה *אני אוהב אותך בואי ניפרד*.

רשף הוא קריין ומדבב בסרטי קולנוע ("גארפילד" וסינבד: אגדת שבעת הימים) ובסדרות טלוויזיה דיבב את ווילג'ק ב"רובוטריקים ארמדה", רוקט ב"גלקטיק פוטבול" קישו ב"טוקיו מיו מיו"ו קריי קינגסטון ב" אטום-צוות אלפא על גלגלים".

לאחר שנים של הפסקה מעולם המשחק, בשנת 2024 החל לשחק בסדרה *הרפתקאותיה של מיכל הקטנה'.*

### איורים, קריקטורות ואמנות פלסטית

בשנת 1993 פרסם קומיקס סאטירי שהיה מבוסס על סדרת הטלוויזיה "בוורלי הילס 90210" במעריב לנוער. כמו כן פרסם את סדרת הקומיקס המצליחה "אדי בלאגן" שהתפרסמה בעיתון ערוץ הילדים ובשנת 2005 עמודי הקומיקס אוגדו לספרו הראשון, "אדי בלאגן".
באותה שנה גם החל להוציא לאור את סדרת הקומיקס "עוזי: אגדה אורבנית", שהמשיכה להתפרסם עד לשנת 2014. בנוסף, יצר רשף את הקומיקס מיצי קיצי מיאו, עבור מעריב לילדים ואת ספר הקומיקס לילדים "ממי". בשנת 2010 יצר ספר המשך ל"אדי בלאגן" בשם "אדי בלאגן: הרפתקה במצרים".

בין ינואר 2015, לאוגוסט 2021 כיהן כיו"ר אק"י – איגוד אמני הקריקטורה והקומיקס בישראל. החליף אותו אורי פינק.

דיסקוגרפיה
----------

**אלבומי סולו**

* **המחברת** (2023)

שב"ק ס'
* **בעטיפה של ממתק** (1997) בהוצאת אן אם סי
* **הופעה בקריות 20.2.98** (1998) בהוצאת אן אם סי
* **בום קרנבל** (2008) בהוצאת התו השמיני
* **פרה פרה** (2012)

שיתופי פעולה
* **הכבש השישה עשר - עם כוכבי ערוץ הילדים** (1999) בהוצאת קלסיקלטת.
* **כובע קסמים** (2000) בהוצאת קלסיקלטת.
* **בויאקה** (2001) בהוצאת פונוקול

### על הבמה

* 1997: פסטיגל 97 - לונה פארק
* 1998: פסטיגל 98 - חלומות
* 1999: פסטיגל 99 - הפסטיגל של המילניום הבא
* 2007: ההצגה אני אוהב אותך בואי ניפרד
* 2024: המחזמר הנסיכה והאפון

### קולנוע

* 1999: "הכבש השישה עשר"
* 2000: "כובע קסמים"
* 2001: "ורק אני לא"
* 2002:*אבא שחור לבן*

קישורים חיצוניים
----------------

ויקישיתוף מדיה וקבצים בנושא **נמרוד רשף** בוויקישיתוף
* נמרוד רשף, ברשת החברתית פייסבוק
* נמרוד רשף, ברשת החברתית אינסטגרם
* נמרוד רשף, ברשת החברתית טיקטוק
* נמרוד רשף, ברשת החברתית LinkedIn
* נמרוד רשף, סרטונים בערוץ היוטיוב
* נמרוד רשף, במיזם "אישים" לתיעוד היצירה הישראלית
* נמרוד רשף, במסד הנתונים הקולנועיים IMDb (באנגלית)
* נמרוד רשף, באתר שירונט
* נמרוד רשף, באתר ספוטיפיי
* נמרוד רשף, באתר MOOMA (בארכיון האינטרנט)
* שרי שביט, "קומיקס הוא סוג של התמכרות", באתר ynet, 7 בדצמבר 2013

הערות שוליים
------------

1. ↑  הספרים של נמרוד רשף, באתר "סימניה"
2. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305495805171
* VIAF: 66260605
* WorldCat (עם VIAF): 66260605

 |